เฟซบุ๊คกำไรโตระเบิด (อีกแล้ว)
เช้าวันนี้เฟซบุ๊คประกาศกำไรล่าสุด ในไตรมาส 1 ปี 2018 สรุปแล้วกำไรโตระเบิด หุ้นขึ้นหลังจากประกาศ 7% สวนทางกับ Google ที่ประกาศออกมาแล้วน่าผิดหวัง ทำให้หุ้นลง  เรื่องนี้เป็นอย่างไร ลงทุนแมนจะเล่าให้ฟัง
26 เม.ย. 2561

เฟซบุ๊คกำไรโตระเบิด (อีกแล้ว) / โดย ลงทุนแมน
เช้าวันนี้เฟซบุ๊คประกาศกำไรล่าสุด
ในไตรมาส 1 ปี 2018
สรุปแล้วกำไรโตระเบิด หุ้นขึ้นหลังจากประกาศ 7%
สวนทางกับ Google ที่ประกาศออกมาแล้วน่าผิดหวัง ทำให้หุ้นลง
เรื่องนี้เป็นอย่างไร ลงทุนแมนจะเล่าให้ฟัง
หลังจากต้นปีที่ผ่านมา
Facebook ได้ประกาศลดการเข้าถึงของโพสลง (Reach)
ซึ่งนักวิเคราะห์มองว่าเรื่องนี้อาจจะมีผลกระทบต่อธุรกิจเฟซบุ๊ค
แต่จริงๆแล้วกลับไม่เป็นอย่างนั้น
เมื่อผลประกอบการออกมาของเฟซบุ๊คนั้นดีกว่าที่คาด
ก่อนที่เราจะพูดถึงผลประกอบการ ขอย้อนกลับไปเดือนมกราคมเฟซบุ๊คที่เริ่มมีการลด Reach ลง
การลด Reach นี้เริ่มมาจาก แนวความคิดของ มาร์ค ซักเคอร์เบิร์ก ว่าต้องการเพิ่มการปฏิสัมพันธ์ระหว่างบุคคล
ส่งผลให้ถ้า โพสต์จากเพจที่ไม่มีคนคอมเมนท์หรือ engagement ใดๆ จะถูกลด Reach อย่างชัดเจน
บางเพจบอกว่าโพสของตัวเอง คนเห็นน้อยลงถึง 80% เมื่อเทียบกับก่อนลด Reach
เรื่องนี้จึงทำให้นักวิเคราะห์มองกันว่า เพจต่างๆ อาจจะลดงบโฆษณาในเฟซบุ๊คลง แล้วไปใช้แพลตฟอร์มอื่นแทนหรือไม่
แต่พอเรามาดูผลประกอบการ
ยอดผู้ใช้บริการต่อวันเพิ่มขึ้น 3.4%
ยอดผู้ใช้บริการต่อเดือนเพิ่มขึ้น 3.1%
รายได้ของเฟซบุ๊คเติบโตขึ้นจากปีที่แล้ว 50%
ไตรมาส 1 ปี 2017 รายได้ 253,000 ล้านบาท
ไตรมาส 1 ปี 2018 รายได้ 378,000 ล้านบาท
โดยรายได้โฆษณาที่เพิ่มมาจาก
ราคาต่อ Ad เพิ่มขึ้น 39%
และจำนวน Ad เพิ่มขึ้น 8%
แปลว่าจริงๆแล้วจำนวนโฆษณาในเฟซบุ๊คไม่ได้เพิ่มขึ้นเท่าไรนัก แต่กลายเป็นว่าผู้ที่จะลงโฆษณากลับต้องเพิ่มเงินที่ใช้ลงไป พูดง่ายๆ คือ ค่าโฆษณาแพงขึ้น
ส่วนด้านรายจ่ายก็เพิ่มขึ้นเช่นกัน รายจ่ายเพิ่ม 39% และตอนนี้เฟซบุ๊คมีพนักงาน 27,700 คน จำนวนพนักงานเพิ่มขึ้นจากปีที่แล้ว 48%
อย่างไรก็ตามเมื่อรายได้เพิ่มมากกว่ารายจ่าย ผลลัพธ์ออกมาก็คือ กำไรโตระเบิด
กำไรสุทธิ ไตรมาส 1 ปี 2018 ของเฟซบุ๊คอยู่ที่ 150,000 ล้านบาท เพิ่มขึ้น 62% จากปีที่แล้ว
และเฟซบุ๊คจะใช้งบลงทุนในปีนี้ 88,000 ล้านบาทโดยจะนำไปลงทุนใน data centers, servers, network infrastructure และ สร้างออฟฟิศสำนักงาน
ที่น่าสนใจคือตอนนี้เฟซบุ๊คถือเงินสดอยู่มากถึง 1.4 ล้านล้านบาท
นอกจากนั้นแล้วในไตรมาสที่ผ่านมา บริษัทซื้อได้หุ้นคืนถึง 60,000 ล้านบาท และทำให้โปรแกรมการซื้อหุ้นคืนใกล้ครบแล้ว
ดังนั้นกรรมการของบริษัทจึงอนุมัติการซื้อหุ้นคืนใหม่อีกเป็นเงินถึง 280,000 ล้านบาท
จากผลประกอบการที่ออกมา เราอาจจะบอกได้ว่าเรื่องการลด Reach นั้นแทบไม่ได้ส่งผลต่อตัวธุรกิจเฟซบุ๊คเลยแต่กลับทำให้คนหันกลับมาซื้อโฆษณาในเฟซบุ๊คหนักขึ้นด้วยซ้ำ
นอกจากนั้น มาร์ค ยังได้มีการประกาศเกี่ยวกับทิศทางในปีนี้ว่า เขาจะมีการปรับปรุงอีกหลายๆอย่าง
ตั้งแต่เรื่อง ความปลอดภัยของข้อมูลผู้ใช้ที่เป็นเรื่องใหญ่ในเดือนที่ผ่านมา ไปจนถึงเรื่องโฆษณาแบบใหม่
ในเรื่องโฆษณา มาร์คยังกล่าวเพิ่มเติมว่า เขากำลังการพัฒนาให้เฟซบุ๊คของเขาเป็นสื่อที่ทันสมัยขึ้นไปอีกซึ่งพูดได้ถึงขนาดว่าพลิกวงการโฆษณาแบบเดิมๆไปได้เลย
Stories จะเป็นส่วนสำคัญสำหรับการแชร์วีดีโอในอนาคต
(Stories คือการอัดวิดีโอสั้น และโพสนั้นจะหายไปภายใน 24 ชั่วโมง ที่เฟซบุ๊คทำเลียนแบบ Snapchat)
ตอนแรกอินสตาแกรมเริ่ม Stories ก่อน
ต่อมาเฟซบุ๊ค และ Whatsapp ก็ทำตาม และตอนนี้ยอดผู้ใช้ Stories เติบโตอย่างรวดเร็ว
เรื่องนี้มีที่มาเพราะมาร์คกล่าวว่า
แนวโน้มการแชร์จะเกิดขึ้นในกลุ่มเล็กๆซึ่งเป็นระบบ messaging
Whatapp และ messenger ของเฟซบุ๊ค มีการส่งข้อความ 1 แสนล้านข้อความในทุกๆวัน
นอกจากข้อความแล้วยังมีการส่งวิดีโอถึงกันรวมเป็นความยาว 3 พันล้านนาทีในทุกๆวัน
ใน 5 ปีข้างหน้าเฟซบุ๊คจะโฟกัส ecosystem ระหว่างแอปด้วยกันเองซึ่งก็คือ Instagram, WhatApp และ Messenger
ซี่งเฟซบุ๊คได้เริ่มให้ธุรกิจเล็กๆสามารถสร้างเครื่องมือสำหรับการส่งข้อความไปหาลูกค้าได้แล้ว
ส่วนเป้าหมายหลักของเขาก็ยังไม่เปลี่ยนแปลงนั่นก็คือ การเชื่อมต่อทุกคนเข้าด้วยกันพร้อมกับได้รับประสบการณ์ที่ดีในการใช้เฟซบุ๊ค..
เรื่องนี้ก็คงต้องทิ้งท้ายด้วยข้อสังเกตจากลงทุนแมนว่า
ในโลกนี้
สิ่งที่เกิดขึ้น บางทีมันก็มีหลายมุมมอง
ท่ามกลางกระแสข่าวที่นายมาร์คโดนทุกคนซัดหนักในช่วงต้นปีที่ผ่านมา
ไม่ว่าจะเป็นเรื่องการลด Reach หรือ การทำข้อมูลรั่วไหล
ซึ่งก็น่าแปลกใจที่สื่อต่างๆ กลับใช้เพจเฟซบุ๊คของตัวเองเป็นเครื่องมือในการซัดนายมาร์ค เพราะถ้าใช้แพลตฟอร์มอื่นก็คงไม่ดังเท่าใช้เฟซบุ๊ค
อย่างไรก็ตาม เรื่องทั้งหมดทำให้ตลาดเป็นกังวล และ หุ้นเฟซบุ๊คถูกเทขายอย่างหนัก
แต่ถ้ามองรอบตัวเรา..
คนก็ยังเล่นเฟซบุ๊คกันอยู่
Reach ที่ลดไป กลับทำให้เพจต่างๆ ตั้งใจทำคอนเทนท์ให้ดีขึ้นเพื่อแย่งความสนใจจากผู้อ่าน
ในที่สุดก็ย้อนกลับมาที่เฟซบุ๊คกลับมีรายได้และ โฆษณา ที่โตระเบิด
เหมือนยิ่งบีบ ยิ่งดิ้น เจ้าของแพลตฟอร์มก็ยิ่งโต
จนตอนนี้เราไม่รู้เลยว่า เราจะหนีออกจากเฟซบุ๊คได้อย่างไร..
------
หนีจากแอปเฟซบุ๊คมาที่แอปลงทุนแมนได้
-แอปลงทุนแมน 
ติดตามลงทุนแมนช่องทางอื่นได้อีกที่
-อินสตาแกรม 
-ทวิตเตอร์ 
-ไลน์ 
------